
Sarah Morgan

Juleønsker


Kjære leser!

For to år siden skrev jeg en trilogi om redningstjenesten i Lake District. Jeg hadde slik glede av det at jeg ble fristet til å vende tilbake til det samme stedet.

I denne første boken går heltinnen, Christy, med på å tilbringe julen sammen med ektemannen, Alessandro, som hun har flyttet fra. Hun gjør det for barnas skyld, selv om ekteskapet er i krise. Det pasjonerte forholdet har lidd under manglende kommunikasjon, og det virker som om det ikke står til å redde. Men de får litt hjelp fra barna og vennen Jake. Denne boken er spesiell for meg, fordi mine egne barn bidro med å gi meg så mye inspirasjon.

Jeg håper du vil like denne miniserien, Hjem til jul, like godt som jeg likte å skrive den.

Sarah


Til mine foreldre.

Og takk til mine barn for all inspirasjon,

og for at dere viste meg at alle senger

kan gå i stykker hvis man hopper tilstrekkelig hardt.


Prolog

– Mamma, hvor skal vi være i julen?

Christy så opp fra brevet hun holdt på å lese. – Jeg vet ikke. Her, antar jeg, med onkel Peter og søskenbarna dine. Hvorfor spør du om det? Det er evigheter til jul. Og hun prøvde å la være å tenke på det. Julen var tiden for familier, og hennes holdt på å gå i oppløsning.

Det var hennes egen skyld. Hun hadde gjort noe riktig dumt, og nå fikk de alle betale for det.

– Det er en måned til jul. Ikke evigheter. Katy bøyde seg frem over bordet og tok pakken med frokostgryn fra lillebroren. – Jeg vil ikke være her. Jeg er glad i onkel Peter, men jeg kan ikke fordra London. Jeg vil være sammen med pappa i julen. I Lake District. Jeg vil hjem.

Christy kjente hvordan det knøt seg i henne. De ville være sammen med sin far i julen? Hun kunne ikke forestille seg å tilbringe julen uten barna. – Ja vel, sa hun litt ustøtt. – Selvfølgelig, hvis det er det dere vil. Men hvordan skulle hun overleve selv? Hvordan ville julen bli uten barna? – Jeg skal skrive til faren deres og si fra at dere kommer. Dere må nok være hos bestemor en del av tiden, siden pappa jobber, og det er alltid en travel tid for redningstjenesten …

– Nei, ikke bare vi. Katy strakte seg etter sukkerskålen. – Jeg mente ikke at vi skulle dra uten deg. Det ville bli grusomt. Jeg mente alle oss.

– Hva skal det bety, alle oss? Det er nok sukker, Katy. Det ødelegger tennene.

– Du får hull, sa Ben med en sjuårings skadefryd. Han tok melkemuggen og prøvde å helle melk i kruset sitt. Men det meste skvalpet utenfor. – Jeg lærte om det på skolen i forrige uke. Hvis du spiser sukker, får du hull i tennene. Og så må tannlegen bore et enda større hull og fylle det med sement.

– Du er så dum! Du vet ingen ting. Katy så foraktelig på broren og strødde enda mer sukker over grynene. – Du er bare en idiotisk liten unge.

– Jeg er ingen unge! Jeg er sju år. Ben spratt opp fra stolen og grep etter søsteren, som la hendene rundt halsen på ham.

– Hvorfor må jeg ha deg til bror?

– Hold opp, begge to. Ikke gjør det, Katy. Christys hode verket da hun tok kluten for å tørke opp melken. – Du vet at du ikke må holde noen rundt halsen. Du kan kvele ham.

– Det var meningen, mumlet Katy og skulte på Ben før hun tok skjeen og begynte å spise. – Jeg vil ikke at bare Ben og jeg skal dra hjem til jul. Jeg vil at vi skal reise alle tre.

Christys hode verket enda verre. Hun reiste seg for å finne paracetamol. – Dette er hjemme nå, vennen min. Takket være hennes dumhet, tenkte hun nedslått. – London er hjemmet vårt nå.

Som for å minne seg selv om den triste sannheten, stirret hun ut av vinduet i den lille leiligheten, hvor regnet øste ned utenfor. Trafikken strømmet endeløs forbi i den våte gaten. Trøstesløse gamle murhus stengte ute det lille som var av vinterlys. Folk kjeftet og smelte og tutet med bilhorn. Og regnet gjorde ikke humøret bedre. På fortauene gikk folk med mobiltelefoner for øret og tomme blikk rettet fremover, uten kontakt med hverandre.

Et øyeblikk forsvant virkeligheten der ute og hun så for seg Lake District. Det var hennes virkelige hjem. De skarpe konturene av fjellene opp mot en klar vinterhimmel. Lyden av metall og latter mens redningstjenesten gjorde seg klar til å dra ut. Vennskap.

Hun ville ikke være her. Dette var ikke slik det var ment å være. Ben ble visst smittet av sinnsstemningen hennes. Han kastet seg ned i stolen igjen. – Dette er ikke hjemme. Det blir aldri hjemmet vårt. Det er grusomt her, og jeg hater det. Jeg hater London. Jeg hater skolen. Og mest av alt hater jeg deg. Dermed stormet han ut av døren med et hulk og lot frokosten stå urørt igjen.

Christy følte seg syk og elendig da hun så etter ham. Men hun undertrykte trangen til å gå etter ham og gi ham en klem. Hun visste av erfaring at det var best å la ham være i fred og roe seg ned. Hun satte seg ved bordet igjen og prøvde å få opp humøret. Klokken var halv åtte. Hun hadde to barn som skulle på skole, og hun måtte gå på en jobb som hun avskydde. Hva i alle dager var det hun gjorde her?

Hun skjenket i mer kaffe og prøvde å gjøre sitt beste. – London i julen kommer til å være veldig kult.

Katy så medlidende på henne. – Ikke prøv å snakke mitt språk. Det er tragisk når voksne aper etter oss. Det er fjollete når noen over seksten sier kult. Du kan bruke voksne ord som interessant eller spennende. La oss ha ordene våre i fred, vi vet hva de betyr. Med all den overlegenheten en elleveåring kan mønstre, skjøv hun skålen sin til side og tok et stykke ristet brød. – Og det kommer ikke til å være kult. Butikkene er fine, men det er grenser for hvor mye du kan shoppe.

Christy lurte på om hun burde påpeke at så langt hadde ikke datteren vist noen tegn til å bli lei av den aktiviteten. Men atmosfæren rundt forkostbordet var anspent nok. – Jeg kan ikke reise tilbake til Lake District denne julen, sa hun bestemt.

– Hvorfor ikke? spurte Katy. – Fordi du og pappa kranglet? Hun trakk på skuldrene. – Det er vel ikke noe nytt.

Christy bet seg i leppen og tenkte på hvor vanskelig det var å ha en datter som vokste opp fort og så litt for mye. Hun løftet kaffekoppen og prøvde å ta det som en voksen. – Katy, vi kranglet ikke …

– Jo, det gjorde dere. Men det er jo ikke noe rart. Han er spansk, og du er halvt irsk og har rødt hår. Onkel Pete sier at det er den mest eksplosive kombinasjon som kan tenkes. Det hadde vel vært annerledes hvis du var blondine. Katy tygget tankefullt. – Merkelig at dere to klarte å leve sammen lenge nok til å lage oss.

Christy holdt på å sette kaffen i halsen og bestemte seg for å ta en alvorlig prat med sin bror. – Katy, det klarer seg.

– Jeg sier bare at det faktum at dere to ikke kan være i samme rom uten å prøve å drepe hverandre, ikke er grunn nok til å holde oss her i London. Vi hater å være her. Det er fint å være hos onkel Pete, men bare på et kort besøk. Du liker deg heller ikke her, jeg vet det nok.

Var det så opplagt? – Jeg har en jobb her. I praksisen hvor broren hennes var allmennpraktiserende lege. Og det var helt i orden, sa hun til seg selv. Hun var heldig som hadde en jobb.

– Du er sykepleier, mamma. Du kan få jobb hvor som helst.

Tenk å være barn igjen, hvor alt var så enkelt og greit. – Katy …

– Bare for julen? Vær så snill. Savner ikke du også pappa?

Knuten i mellomgulvet ble verre. Christy lukket øynene og så for seg et mørkt og vakkert ansikt. Et arrogant og dominerende smil, og en munn som kunne drive henne fra sans og samling. Å jo, hun savnet ham voldsomt. Og med avstanden hadde også en del av raseriet gitt seg. Men sårheten var der ennå. Det hadde vært dumt av henne å handle som hun gjorde. Men hun ville ikke ha gjort det hvis hun ikke hadde vært så sint.

– Jeg kan ikke snakke med deg om mitt forhold til din far.

– Jeg er elleve år gammel, sa Katy. – Jeg vet noe om forhold. Og jeg vet hvor sta dere to er.

Han hadde ikke kontaktet henne. Stoltheten blandet seg med smerten da Christy presset leppene sammen for å stoppe et hulk. Det var meningen at han skulle følge etter henne. Slepe henne med seg tilbake. Det var meningen at han skulle kjempe for det de hadde. Men han hadde ikke meldt seg for noe annet enn å snakke om barna. Han brydde seg ikke om at hun var reist. Det satt som en klump i halsen, og plutselig følte hun trang til å betro seg til datteren. Men hun kunne ikke gjøre det, uansett hvor voksen Katy virket.

– Jeg kan ikke være sammen med din far i julen.

Det var hun som hadde satt dette i gang, men hun visste ikke hvordan hun skulle avslutte det. Det var han som skulle gjøre det. Han skulle komme etter henne. Det var derfor hun hadde reist, i et forsøk på å få ham til å høre etter. Som en slags vekker.

– Hvis jeg krangler med en av vennene mine, sier du alltid at jeg skal diskutere det som en voksen. Katy himlet med øynene. – Og hva gjør du selv? Du flytter til den andre enden av landet. Det er ikke akkurat noe godt eksempel for oss, hva?

Christy stivnet til og bestemte seg for at det var på tide med litt disiplin. – Jeg liker ikke denne tonen din.

– Og jeg liker ikke å være i en familie i oppløsning. Katy tok en slurk av melkeglasset. – Tenk på hva det kommer til å gjøre med meg. Du kan lese om det i avisen hver dag. Det er gode sjanser for at jeg skeier ut. Hun så trassig på moren. – Butikktyveri, graviditet …

Christy slo knyttneven i bordet. – Hva vet du om graviditet?

Katy så medlidende på henne. – Ikke vær så teit, mamma. Jeg vet en masse.

– Gjør du det? Christy visste ikke om hun kunne klare denne fasen i barneoppdragelsen på egen hånd. Hun trengte Alessandro. Hun trengte hjelp.

– Ikke skriv til ham. Ring ham. Katy kikket på klokken og reiste seg så fort at hestehalen danset. – Det er best vi går, ellers kommer vi for sent. Trafikken står bom stille i denne fæle byen. Jeg orker ikke mer av det. Jeg ringer pappa hvis du er for feig til å gjøre det selv.

– Jeg er ikke feig. Eller kanskje hun var det. Han hadde ikke ringt henne. Kjekke, sexy Alessandro, som alltid var så opptatt av jobben sin, eller sin rolle i redningstjenesten, var også gjenstand for mange kvinners fantasier. En gang hadde hun vært med på det, men så kom barna, og hun ble på en måte hengende etter.

Han la ikke merke til henne lenger. Han hadde ikke tid til forholdet deres. Til henne.

– Ben ligger og gråter oppe. Jeg spiser altfor mye sukker, og du får i deg en dødelig dose kaffein, sa Katy dramatisk og gikk mot døren som en diva. – Vi er en familie i krise. Vi trenger faren vår, ellers må gudene vite hva som kommer til å hende med oss.

Christy visste ikke om hun skulle le eller gråte. – Drikk opp melken din, sa hun trett. – Jeg skal snakke med ham og høre hva han sier.

Det var jo bare i juledagene, sa hun til seg selv. Barna skulle ikke lide for hennes dumhet og Alessandros arroganse.

– Vil du det?

– Ja.

– Flott. Katy slo knyttneven i luften. – Vi skal hjem til jul! Snø. Regn. Vind. Jeg får treffe vennene mine. Telefonregningen kommer til å bli astronomisk. Takk skal du ha, mamma. Du er den beste moren jeg vet om allikevel.

Men da hun danset ut av rommet for å fortelle broren den gode nyheten, hadde Christy følelsen av at hjertet hennes sank gjennom gulvet og vel så det.

Hun var nødt til å samle mot til å ringe Alessandro og fortelle ham at de planla å komme hjem til jul.

Hvordan i all verden skulle hun klare det?

